避地函亭野步
作者：汪藻
朝代：宋

paragraphs: 今日幸無雨，天空出遙岑。
行行不知疲，遂至春江潯。
汲路轉籬落，人家在桑陰。
平疇漲清波，隴麥如人深。
溝畎戲鳧鶩，新蒲映浮沈。
我生本樵漁，對此諧初心。
風物豈不好，悲來自難任。
胡塵暗中原，四海如驚禽。
黄屋狩萬里，兩宫隔辰參。
龍騰鼎湖闊，月晦星河深。
宇宙有傾覆，兹游豈嶇嶔。
消憂賴濁醪，太息誰能斟。